O‘zbekiston Respublikasi Oliy Majlisi Qonunchilik palatasi Mehnat va ijtimoiy masalalar qo‘mitasining 2021-yildagi faoliyati to‘g‘risidagi axboroti haqida

O‘zbekiston Respublikasi Oliy Majlisi Qonunchilik palatasi Mehnat va ijtimoiy masalalar qo‘mitasining (bundan buyon matnda Qo‘mita deb yuritiladi) 2021-yildagi faoliyati yuzasidan axborotini ko‘rib chiqib, O‘zbekiston Respublikasi Oliy Majlisi Qonunchilik palatasi ta’kidlaydiki, hisobot davrida Qo‘mita tomonidan qonun ijodkorligi faoliyati samaradorligini oshirishga, qonun loyihalarini tayyorlashda xalqaro tajribadan unumli foydalanishga, shuningdek mamlakatimizdagi ijtimoiy-iqtisodiy hayotning muhim masalalari yuzasidan ta’sirchan parlament nazoratini o‘rnatishga alohida e’tibor qaratilgan.
 O‘tgan davrda Qo‘mitaning qonun ijodkorligi yo‘nalishidagi faoliyati ko‘lami yanada kengaygan. 2021-yilda Qo‘mita jami 6 ta qonun loyihasiga mas’ul bo‘lgan bo‘lsa, ulardan 3 tasi O‘zbekiston Respublikasi Oliy Majlisi Qonunchilik palatasi tomonidan qabul qilinib, ma’qullash uchun O‘zbekiston Respublikasi Oliy Majlisining Senatiga yuborilgan.
 Hisobot davrida Qo‘mita a’zolarining tashabbusi bilan “Nogironligi bo‘lgan shaxslarning huquqlari to‘g‘risida”gi O‘zbekiston Respublikasi Qonuniga amaldagi qonunchilikni muvofiqlashtirish maqsadida “O‘zbekiston Respublikasining ayrim qonun hujjatlariga o‘zgartishlar kiritish to‘g‘risida”gi qonun loyihasi qonunchilik tashabbusi huquqi asosida O‘zbekiston Respublikasi Oliy Majlisi Qonunchilik palatasiga kiritilgan. 
 Qonun hujjatlarining ijrosini ta’minlash borasida amalga oshirilayotgan ishlar Qo‘mita tomonidan nazorat-tahlil tartibida o‘rganilgan hamda davlat organlari va xo‘jalik boshqaruvi organlari rahbarlarining axboroti muntazam ravishda eshitib borilgan.
 2021-yilda Qo‘mita tomonidan jami 13 ta nazorat-tahlil tadbiri o‘tkazilgan. Ulardan 8 tasi davlat organlari va xo‘jalik boshqaruvi organlari rahbarlarining axborotini eshitishga, 5 tasi qonunlar hamda O‘zbekiston Respublikasi Oliy Majlisi Qonunchilik palatasi qarorlarining ijrosini monitoring qilishga taalluqlidir.
 Shu bilan birga o‘tgan davrda saylovchilar ko‘tarayotgan masalalar va joylarda olib borilayotgan o‘rganishlar davomida aniqlangan kamchiliklar hamda muammolarni tegishli mutasaddi rahbarlar bilan birgalikda hal etish maqsadida davlat boshqaruvi organlarining rahbarlariga Qo‘mita tashabbusi bilan 2 ta parlament so‘rovi yuborilgan.
 Hisobot davrida Qo‘mita tomonidan qonun loyihalari muhokamasi, olib borilayotgan islohotlarning mazmun-mohiyatini jamoatchilikka yetkazish, muhim tarmoqlar va sohalardagi mavjud muammolarni tahlil qilish hamda ularni bartaraf etish yuzasidan tegishli takliflar ishlab chiqishga bag‘ishlangan qator tadbirlar ham o‘tkazilgan.
 Xususan, hisobot davrida Qo‘mita a’zolari ishtirokida 124 ta ishchi guruh yig‘ilishi, 25 ta davra suhbati, 17 ta seminar hamda 6 ta konferensiya tashkil etilgan.
 Hisobot davrida jismoniy va yuridik shaxslardan qo‘mita a’zolari nomiga kelgan jami 767 ta murojaat “Jismoniy va yuridik shaxslarning murojaatlari to‘g‘risida”gi O‘zbekiston Respublikasi Qonuniga muvofiq belgilangan tartibda ko‘rib chiqilgan.
 Qo‘mita faoliyati haqida keng jamoatchilikni o‘z vaqtida xabardor qilish, nazorat-tahlil tadbirlari yakunlari va Qo‘mita mas’ulligida ko‘rib chiqilayotgan qonun loyihalarining mazmun-mohiyatini aholiga muntazam ravishda tushuntirish maqsadida ommaviy axborot vositalarida va ijtimoiy tarmoqlarda jami 5 986-marta chiqish qilingan.
 Yuqorida bayon etilganlardan kelib chiqib, O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Oliy Majlisi Qonunchilik palatasi Mehnat va ijtimoiy masalalar qo‘mitasining 2021-yildagi faoliyati to‘g‘risidagi axboroti ma’lumot uchun qabul qilinsin.
 2. O‘zbekiston Respublikasi Oliy Majlisi Qonunchilik palatasining Mehnat va ijtimoiy masalalar qo‘mitasiga:
 respublika hududlarida yangi ish o‘rinlarini yaratish, aholi bandligini ta’minlash borasidagi vazifalar ijrosi yuzasidan nazorat-tahlil tadbirlarini kuchaytirish;
 qonun loyihalarini ishlab chiqish va maromiga yetkazishda, nazorat-tahlil tadbirlarini o‘tkazishda doimiy ravishda keng jamoatchilikni, soha mutaxassislarini va ekspertlarni jalb etish;
 jismoniy va yuridik shaxslarning Qo‘mitaga yuborilgan murojaatlarida ko‘tarilayotgan dolzarb muammolarni har tomonlama tahlil qilish, ularning yuzaga kelish sabablarini o‘rganish, ko‘tarilgan masalalarga to‘liq yechim topish borasida tegishli davlat organlari tomonidan ko‘rilayotgan choralar ustidan ta’sirchan parlament nazoratini amalga oshirish;
 qabul qilingan qonun hujjatlarining ijro etilish holatining doimiy monitoringini yuritish va monitoring natijalarini Qo‘mitada muhokama qilib borish;
 Qo‘mita faoliyatini ommaviy axborot vositalarida keng yoritish, shuningdek Qo‘mita tomonidan ko‘rib chiqilayotgan qonun loyihalari va o‘tkazilayotgan nazorat-tahlil tadbirlarining mazmun-mohiyatini doimiy ravishda jamoatchilikka yetkazish choralarini ko‘rish tavsiya etilsin.
 3. Ushbu Qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining o‘rinbosari U. Inoyatov zimmasiga yuklatilsin.
 4. Ushbu Qaror qabul qilingan kundan e’tiboran kuchga kiradi.